### 7.     Beslutning om at udarbejde kommuneplantillæg for større solcelleanlæg

**Åbent**

Sagsnr.: 326-2020-16552       J.nr.: 01.02.15           Oda Hermansen.:
326-2020-236515

**Sagstype**

Beslutning.

**Resume og sagens baggrund**

Teknik- og Miljøudvalget besluttede på sit møde d. 2. april
at indkalde til ideer og forslag til planlægning for større solcelleanlæg i en
periode på 8 uger. Den offentlige høring er nu gennemført og behandlingen af
høringssvarene forelægges udvalget med henblik på at der udarbejdes et forslag
til kommuneplantillæg.

**Indstillinger**

Chefen for Plan, Byg og Miljø indstiller, der udarbejdes et
kommuneplantillæg for større solcelleanlæg med afsæt i administrationens
anbefalinger.

**Behandling**

Teknik- og Miljøudvalget.

**Sagsfremstilling**

*Indledning*

Indkaldelsen af ideer og forslag
forløb fra d. 26. maj til den 21. juli 2020. Der er i alt indkommet 8
høringssvar. Høringssvarene berører flere forskellige emner, som landskab,
natur, biodiversitet, grundvand, klima, el-infrastruktur etc. De indkomne
høringssvar er samlet i bilag 1 og behandlingen heraf kan ses i bilag 2. Flere
af de modtagne ideer og forslag stemmer overens med de tanker som Teknik- og
Miljøudvalget tidligere har tilkendegivet, senest i den udsendte folder til
indkaldelse af ideer og forslag.

*Understøtte klimamål*

Et høringssvar påpeger at
planlægningen for større solcelleanlæg bør understøtte kommunens strategi for
verdensmålene. Større solcelleanlæg vil være med til at understøtte kommunens
mål vedrørende energi og klima og dermed også være et konkret tiltag for at
understøtte flere af FN’s verdensmål. FN’s verdensmål kan med fordel inddrages
mere direkte i solcelleplanen.

*Multifunktionel
arealanvendelse*

De fleste høringssvar
understøtter ønsket om, at større solcelleanlæg skal kunne løfte flere
interesser og give noget tilbage til lokalsamfundet. Der er derfor gode ideer
om blandt andet at styrke biodiversitet, beskytte grundvand og rekreative
muligheder. Det er administrationens vurdering, at der er opbakning til
kommunens tanker om mere multifunktionelle solcelleparker. Kommuneplantillægget
og efterfølgende behandling af konkrete ansøgninger bør derfor have fokus på
dette.

*Grundvandsbeskyttelse*

Flere af høringssvarene pointerer
anlæggenes mulighed for at beskytte grundvand mod gødskning og sprøjtning da
arealet omlægges fra landbrugsdrift. Det skal bemærkes, at værdien heraf
forudsætter, at driften af anlæggene sker uden pesticider og andre kemikalier.
Administrationen anbefaler ikke at man aktivt efterspørger placeringen af
anlæggene i områder med drikkevandsinteresser, men at det kan være et element
som taler for et projekt.

*Natur og biodiversitet*

Flere høringssvar påpeger
anlæggenes mulighed for at styrke naturen og biodiversiteten. Her er det især
vigtigt at tænke på driften af anlægget. Biodiversiteten er afhængig af hvilken
drift der sker på arealet, fx om der bruges pesticider og maskiner, om man
afgræsser med dyr eller bruger høslæt. Der bør være fokus på anlæggenes bidrag
til naturen og beskyttelse af naturen. Kommuneplantillægget bør stille
retningslinjer om fokus på natur og biodiversitet samt specifikke
retningslinjer om udformningen af den afskærmende beplantning.

*Grøn pulje*

Et par at høringssvarene har
gjort opmærksom på den nye grøn pulje, som er blevet en mulighed efter
vedtagelsen af den nye VE-lovgivning. Den nye grøn pulje indebærer, at
opstillere af VE-anlæg herunder større solcelleanlæg, skal indbetale et beløb
til den kommune, hvor VE-anlægget opstilles. For solceller er dette beløb
30.000 kr. pr. MW. Det er Kommunalbestyrelsens opgave at oprette en grøn pulje
samt at administrere og allokere pengene indenfor 3 år efter indbetalingen. Den
grønne pulje understøtter Kalundborg kommunes ønske om, at større solcelleanlæg
skal kunne gøre noget for lokalsamfundet. Etableringen af større solcelleanlæg
vil udløse en pose penge som kan bruges på tiltag i det nærliggende
lokalsamfund til et større solcelleanlæg. Der bør overvejes at oprette sådan en
pulje, så der kan indbetales penge når de konkrete solcelleprojekter behandles.

*Landskab og kulturmiljø*

Flere høringssvar er enige i at
større solcelleanlæg skal indpasses i hensigtsmæssigt i landskabet. Som
tidligere præsenteret skal der tages højde for de særlige landskabelige
interesser såsom bevaringsværdige landskaber. Der kan dog også uden for
udpegningerne være landskaber som ikke egner sig til større solcelleanlæg.
Omvendt kan der også være landskaber inden for de særlige landskabsinteresser
som er egnet til større solcelleanlæg, grundet typografien eller karakteren af
landskabet.

*Borgermøde*

Teknik- og Miljøudvalget har i sagen
besluttet at der skulle afholdes et borgermøde som led i indkaldelsen af ideer
og forslag. I lyset af Corona-situationen har det imidlertid ikke været muligt,
hvorfor det har været nødvendigt at udskyde borgermødet til senere i processen.

Administrationen anbefaler, at der afholdes et borgermøde,
når et forslag til kommuneplantillæg er godkendt og efterfølgende skal i
høring. Alternativt kan der afholdes et borgermøde inden et forslag til tillæg
fremlægges politisk, men det vil skubbe den samlede tidsplan.

*Administrationen anbefaler*

På baggrund af administrationens arbejde, samt indkomne
ideer og forslag anbefales det, at der i kommuneplantillægget udarbejdes
principper og retningslinjer for følgende emner:

-      Hensyn
til landskabelige interesser

-      Hensyn
til kulturmæssige interesser

-      Hensyn
til naturmæssige interesser

-      [adresse]
beplantning

-      Fokus
på placering og udformning

-      Fokus
på eksisterende forsyningsinfrastruktur

-      Styrke
natur og biodiversitet

-      Positive
bidrag til lokalsamfundet

-      [adresse]
(afstand til naboer på 100-200 m)

-      Driften
af anlæg

Herudover er der tidligere i sagsforløbet nævnt en række
temaer der kan/skal indgå i planlægningen: Særlige værdifulde landbrugsarealer,
kystbeskyttelseslinje, fortidsmindebeskyttelseslinjer, Grønt Danmarkskort,
Natura 2000 områder.

Ligeledes anbefales det fortsat, at der i den overordnede
planlægning ikke indgår en konkret udpegning af områder til større
solcelleanlæg.

For så vidt angår et borgermøde anbefales det, at det
afholdes sammen med offentliggørelsen af planforslaget.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - indkomne ideer og forslag | 326-2020-262448 |
| Bilag 2 - Hvidbog - Behandling af indkomne ideer og forslag | 326-2020-226531 |